Haba dari: Nabil Berry
Peunyakét jantông koroner nakeuh peunyakét jantông nyang jiakébat lé urat darah nyang doe u jantông. Doe urat darah nyoe le macam seubab, miseue akébat rukok, kada leumak lam darah nyang le atawa darah manyang.
Data nibak Leumbaga Keusihatan Dônya (WHO) thôn 2015, 70% ureueng maté di dônya nakeuh akébat peunyakét nyang hana meujangkét. Nibak nyan, 45% nakeuh meuseubab peunyakét jantông.
Salang data Riset Kesehatan Dasar (Riskesdas) nyang geupeujak lé Badan Meuntroe Keusihatan Indônèsia thôn 2018, angka keujadian peunyakét jantông bak tingkat nasional nakeuh 1,5 %. Nibak 34 provinsi di Indônèsia na 11 boh provinsi nyang angka keujadian peunyakét nyoe di ateueh rata-rata nasional.
Lhèe boh provinsi nyang angka keujadian peunyakét jantông leubèh nibak 2% nakeuh Kalimantan Barôh (2,2%), Yogyakarta (2%) ngön Gorontalo (2%).
Lheueh nyan 4 boh propinsi nyang angka keujadianjih leubèh nibak 1,8% nyakni Jakarta (1,9%), Kalimantan Timu (1,9%), Sulawèsi Teungöh (1,9%) ngön Sulawèsi Barôh (1,8%). Di yup nyan barô jiduek Acèh ngön angka keujadian 1,6% sajan ngön 4 boh provinsi laén nyakni Sumatera Barat, Jawa Barat, ngön Jawa Teungöh.
Meusabab nyan, peureulèe that masyarakat Acèh beu geutém jaga tubôh beu sihat ngön cara beu kayém meugrak tubôh, dan beu geupeujeuôh peunajôh nyang hana sihat. Peunajôh nyang hana sihat keu jantông nakeuh peunajôh nyang le kada leumak lagèe kuah beulangong, peunajôh muminyeuk-minyeuk atawa peunajôh nyang masén-masén.
Masyarakat Acèh beu ék geupajôh peunajôh nyang leubèh sihat lagèe kuah ie, peunajôh teureubôih ngön mumacam bagoe boh kayèe. []
*)Anggeta Grub WA Basa Aceh
ace_Latn ace_Latn ace_Latn ace_Latn ace_Latn ace_Latn ace_Latn ace_Latn jav_Latn